SK Úradný vestník Európskej únie L 279/1

NARIADENIE KOMISIE (EÚ) č. 991/2014

z 19. septembra 2014,

ktorým sa mení príloha III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí fosetylu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 16 ods. 1 písm. a),

keďže:

(1) Maximálne hladiny rezíduí (ďalej len „MRL“) fosetylu sa stanovili v časti A prílohy III k nariadeniu (ES) č. 396/2005.

(2) Definícia rezíduí na monitorovanie, ktorá sa uplatňuje na fosetyl, zahŕňa materskú zlúčeninu fosetyl, produkt degradácie kyselinu fosforitú a ich soli. Soli kyseliny fosforitej sa nazývajú fosforitany.

(3) Komisia dostala od členských štátov a prevádzkovateľov podnikov informácie, ktoré poukazujú na prítomnosť fosforitanov v určitých produktoch alebo na nich vedúcu k vyšším rezíduám ako je MRL v hodnote 2 mg/kg, ktorá bola stanovená v nariadení (ES) č. 396/2005 pre uvedené produkty a ktorá zodpovedá limitu určenia.

(4) Komisia v roku 2014 zozbierala údaje z monitorovania s cieľom preskúmať prítomnosť fosforitanov v potravinách. Uvedené údaje vygenerovali prevádzkovatelia potravinárskych podnikov a vyplýva z nich, že hladina fosforitanov sa mení v závislosti od zdroja a produktu, často však prekračuje MRL stanovenú vo výške limitu určenia 2 mg/kg. Z ďalšej analýzy údajov vyplynulo, že prevažná väčšina nevyhovujúcich vzoriek obsahuje rezíduá kyseliny fosforitej a jej solí prekračujúce limit určenia, pričom hladiny rezíduí fosetylu a jeho solí zostávajú pod limitom určenia.

(5) Hoci fosforitany neboli zahrnuté do prílohy I k nariadeniu Európskeho parlamentu a Rady (ES) č. 2003/2003 (2), mohli by sa na základe článku 14 uvedeného nariadenia nachádzať v hnojivách povolených na vnútroštátnej úrovni, najmä v niektorých produktoch na hnojenie, ktoré sa aplikujú na listy rastlín (v listových hnojivách). Vzhľadom na nedostatok relevantných povolení pre prípravky na ochranu rastlín obsahujúce fosetyl v Únii a v tretích krajinách, ktoré sú významnými vývozcami príslušných potravinových výrobkov do Únie, nedostatok zistiteľných rezíduí fosetylu a jeho solí, a používanie fosforitanov ako zložiek vo výrobkoch listového hnojiva, možno odôvodnene predpokladať, že rezíduá sú dôsledkom aplikácie výrobkov listového hnojiva obsahujúcich fosforitany.

(6) Komisia požiadala Európsky úrad pre bezpečnosť potravín (ďalej len „úrad“) o poskytnutie stanoviska k zdravotným rizikám, ktoré predstavujú rezíduá fosforitanu v určitých produktoch alebo na nich. Vzhľadom na naliehavý charakter žiadosti nevydal úrad odôvodnené stanovisko, ale vyhlásenie, v ktorom sa odvoláva na niekoľko zostávajúcich pochybností (3). Uvedené vyhlásenie postúpil Komisii a členským štátom a sprístupnil ho verejnosti.

(7) Úrad dospel vo svojom vyhlásení k záveru, že sa očakáva, že navrhované dočasné MRL poskytujú spotrebiteľom dostatočnú ochranu. Z posúdenia celoživotnej expozície rezíduám fosforitanu prostredníctvom spotreby všetkých potravinových produktov, ktoré ich môžu obsahovať, vyplynulo, že neexistuje riziko prekročenia prijateľného denného príjmu (acceptable daily intake, ADI). Vzhľadom na nízku akútnu toxicitu fosforitanu úrad nevykonal posúdenie akútnej expozície spotrebiteľov. Úrad zdôraznil, že jeho vyhlásenie bolo ovplyvnené pochybnosťami a navrhol zmeniť vymedzenie rezíduí.

(8) Na to, aby sa zabránilo významným narušeniam trhu v obchode s príslušnými výrobkami a keďže spotrebiteľom nehrozí nijaké riziko zistené zo súčasných vedeckých údajov, je vhodné stanoviť dočasné MRL pre fosetyl na základe dostupných údajov z monitorovania a vyhlásenia úradu. Uvedené dočasné MRL by sa mali uplatňovať len dovtedy, kým nenadobudnú účinnosť opatrenia na zabránenie výskytu rezíduí fosforitanu v príslušných plodinách v budúcich vegetačných obdobiach.

(9) Na základe vyhlásenia úradu a s ohľadom na faktory týkajúce sa zvažovanej skutočnosti spĺňa primeraná úprava MRL požiadavky článku 14 ods. 2 nariadenia (ES) č. 396/2005.

(10) Nariadenie (ES) č. 396/2005 by sa preto malo zodpovedajúcim spôsobom zmeniť.

(11) Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO NARIADENIE:

Článok 1

Príloha III k nariadeniu (ES) č. 396/2005 sa mení v súlade s prílohou k tomuto nariadeniu.

Článok 2

Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 19. septembra 2014 Za Komisiu predseda José Manuel BARROSO

(1) Ú. v. EÚ L 70, 16.3.2005, s. 1.

(2) Nariadenie Európskeho parlamentu a Rady (ES) č. 2003/2003 z 13. októbra 2003 o hnojivách (Ú. v. EÚ L 304, 21.11.2003, s. 1).

(3) European Food Safety Authority; Statement on the dietary risk assessment for proposed temporary maximum residue levels (t-MRLs) for fosetyl-Al in certain crops [Európsky úrad pre bezpečnosť potravín; Vyhlásenie o posúdení rizika súvisiaceho s príjmom v potrave, pokiaľ ide o navrhované maximálne hladiny rezíduí (t-MRL) alumínium-fosetylu v určitých plodinách]. Vestník EFSA (EFSA Journal) (2014) 12(5):3695, 22 s.